
EXPUNERE DE MOTIVE

1.
CONTEXTUL PROPUNERII

1.1.
Contextul general

Tratatul privind Uniunea Europeană prevede, la articolul 10, că „partidele politice la nivel european contribuie la formarea conștiinței politice europene și la exprimarea voinței cetățenilor Uniunii”. Articolul 12 alineatul (2) din Carta drepturilor fundamentale a Uniunii Europene exprimă același principiu.

Dreptul la libertatea de asociere la toate nivelurile, de exemplu în ceea ce privește aspectele politice și civice, precum și dreptul la libertatea de exprimare, care cuprinde libertatea de opinie și libertatea de a primi sau de a transmite informații sau idei fără amestecul autorităților publice și fără a ține seama de frontiere, reprezintă drepturi fundamentale ale oricărui cetățean al Uniunii.

Prin urmare, este în interesul cetățenilor Uniunii Europene să se dezvolte pe deplin o democrație reprezentativă europeană. Rolul partidelor politice europene și al fundațiilor politice europene cu adevărat transnaționale este esențial pentru ca cetățenii să se poată exprima la nivel european.

Partidele politice europene – și fundațiile politice afiliate acestora – au un rol esențial de îndeplinit în reducerea decalajului dintre politicile naționale și politicile UE, având funcții de comunicare importante prin promovarea interacțiunii între toate nivelurile și interfețele sistemului de guvernanță al Uniunii Europene. Implicarea într-o măsură mai mare și mai eficientă a partidelor și fundațiilor politice europene pot servi la promovarea înțelegerii de către cetățeni a conexiunii dintre procesele politice la nivel național și european și reprezintă o modalitate de a genera dezbateri publice transnaționale în întreaga Europă și de a încuraja apariția unui spațiu public european.

În plus, partidele politice europene ar trebui să fie ajutate să își dezvolte capacitatea de a exprima și canaliza voința cetățenilor cu privire la alegerile pentru ocuparea unor funcții publice și a altor funcții reprezentative la nivel european, care sunt primordiale pentru democrația reprezentativă europeană, în ansamblu; prin urmare, acestea ar trebui să fie încurajate, în contextul alegerilor pentru Parlamentul European, să crească gradul de conștientizare a cetățenilor în ceea ce privește legătura care există între ei și partidele politice și candidații din țara lor. Acest lucru este deosebit de important după intrarea în vigoare a Tratatului de la Lisabona, care a consolidat rolul Parlamentului European de colegiuitor deplin, alături de Consiliu. De asemenea, acest lucru reprezintă o contribuție importantă la creșterea interesului cetățenilor și a ratei de participare la vot la alegerile europene și la consolidarea legitimității democratice a Uniunii Europene. 

1.2.
Motivele și obiectivele propunerii
La nouă ani de la intrarea în vigoare a Regulamentului (CE) nr. 2004/2003 privind statutul și finanțarea partidelor politice la nivel european
, și la cinci ani de la revizuirea acestuia în 2007
, care, printre altele, a introdus fundațiile politice afiliate la nivel european în domeniul de aplicare al regulamentului, Comisia a efectuat o evaluare cuprinzătoare a cadrului actual de finanțare și de reglementare a partidelor și fundațiilor politice europene.

Această evaluare a avut loc în urma adoptării, pe de o parte, a unui raport al Secretarului general al Parlamentului European (PE) referitor la finanțarea partidelor la nivel european
, și, pe de altă parte, a Rezoluției Parlamentului European din 6 aprilie 2011 referitoare la punerea în aplicare a Regulamentului (CE) nr. 2004/2003 (denumit în continuare „raportul Giannakou”)
.

Raportul Giannakou, ce constituie raportul de evaluare al PE, în conformitate cu articolul 12 din Regulamentul (CE) nr. 2004/2003
, acoperă două domenii principale:

· invită Comisia să propună un statut pentru partidele politice europene și fundațiile politice europene, referindu-se, de asemenea, la problemele conexe ale democrației interne de partid; și

· sugerează o serie de modificări legate de regimul de finanțare aplicabil partidelor politice și fundațiilor politice afiliate, solicitând condiții mai stricte de acces la finanțare, pe de o parte, și un sistem mai flexibil, pe de altă parte.

În cadrul evaluării normelor existente care reglementează partidele și fundațiile politice la nivel european, Comisia a ținut seama în mod corespunzător de concluziile Parlamentului European prezentate în raportul Giannakou. Aceasta împărtășește punctul de vedere conform căruia partidele și fundațiile politice europene au un rol important în consolidarea și promovarea democrației reprezentative la nivelul UE, și pentru a crea o punte de legătură între politica UE și cetățenii Uniunii.

În consecință, prezenta propunere de regulament urmărește să încurajeze și să sprijine partidele politice europene și fundațiile politice afiliate acestora, prin crearea condițiilor care să le permită să se dezvolte și să își continue efortul de a intra în dialog cu cetățenii europeni, de a reprezenta și de a exprima opiniile acestora și de a oferi o legătură mai puternică între societatea civilă europeană și instituțiile europene, în special Parlamentul European.

În ceea ce privește fundațiile politice, propunerea de regulament oferă un cadru juridic, financiar și de reglementare specific, adaptat nevoilor acestor fundații. Acest cadru este separat și diferit de normele de stabilire a unei forme juridice europene pentru fundațiile europene, stabilite în propunerea Comisiei privind statutul unei fundații europene, adoptată la 8 februarie 2012
.

2.
CONSULTAȚII CU PĂRȚILE INTERESATE

Pentru pregătirea prezentei propuneri, Comisia a avut un dialog și o consultare susținute cu părțile interesate relevante. Aceasta a organizat mai multe reuniuni la diferite niveluri, în special cu privire la această propunere cu reprezentanți ai partidelor și fundațiilor politice la nivel european, cu grupurile politice din Parlamentul European, cu experți naționali și experți din mediul academic, cu președintele Parlamentului European, Secretarul General al PE și raportorul pentru raportul de evaluare al PE.

Toate părțile interesate au furnizat periodic informații importante pe baza experienței și expertizei lor în ceea ce privește normele actuale care reglementează partidele politice și fundațiile politice atât în temeiul Regulamentului (CE) nr. 2004/2003, cât și al Regulamentului financiar
.

În special, partidele politice europene și fundațiile politice europene au reușit să completeze raportul de evaluare al Parlamentului European prin identificarea dificultăților concrete cu care s-au confruntat în ultimii ani și cu propuneri și recomandări de îmbunătățire a anumitor aspecte; experții naționali și experții din mediul academic au oferit informații detaliate semnificative cu privire la normele referitoare la statutul și finanțarea partidelor politice la nivel național, precum și cu privire la impactul probabil asupra statelor membre al măsurilor avute în vedere de către Comisie.

3.
ELEMENTELE JURIDICE ALE PROPUNERII

3.1.
Temeiul juridic 

Propunerea se bazează pe articolul 224 din Tratatul privind funcționarea Uniunii Europene, care prevede că „Parlamentul European și Consiliul, hotărând prin regulamente, în conformitate cu procedura legislativă ordinară, stabilesc statutul partidelor politice la nivel european, menționate la articolul 10 alineatul (4) din Tratatul privind Uniunea Europeană, în special regulile legate de finanțarea acestora”. 

Această dispoziție corespunde, în esență, celui de al doilea paragraf din articolul 191 din Tratatul de instituire a Comunității Europene, pe care se întemeiază Regulamentul (CE) nr. 2004/2003.

3.2.
Subsidiaritate și proporționalitate
Propunerea respectă pe deplin principiul subsidiarității. Nivelul UE este singurul nivel la care pot fi stabilite normele care reglementează statutul și finanțarea partidelor politice europene și a fundațiilor politice europene. Cu toate că regulamentul existent care reglementează partidele politice și fundațiile politice se dovedește a fi o bună platformă pentru ambele entități de a se consolida și de a se integra în peisajul politic european, în prezent este necesară o reformă a sistemelor actuale de reglementare și de finanțare, care să le permită să facă față provocărilor de astăzi (de exemplu, prin crearea unor vectori europeni implicați la nivel european sau acordând partidelor politice europene posibilitatea de a reporta resursele de la un an la altul) și să se adapteze provocărilor viitorului. În stabilirea unor posibile măsuri de reformă, Comisia a urmărit cu atenție să reflecte principiile enunțate în Declarația nr. 11 privind articolul 191 din Tratatul de instituire a Comunității Europene, anexată la Actul final al Tratatului de la Nisa
.

Propunerea nu depășește ceea ce este necesar pentru atingerea obiectivului pe termen lung privind dezvoltarea și consolidarea democrației europene și legitimitatea instituțiilor UE, urmărind ca partidele politice europene și fundațiile politice europene să devină mai eficiente, iar actorii democrației să fie mai responsabili. În consecință, propunerea respectă principiul proporționalității. Propunerea urmărește crearea unei forme juridice europene noi pentru ambele tipuri de entități, însă, în majoritatea aspectelor activităților practice pe care le desfășoară, acestea vor continua să opereze în temeiul unei forme juridice recunoscute în cadrul ordinii juridice a statului membru în care își au sediul.

Acțiunea propusă va aborda unele dintre cele mai importante obstacole pe care partidele politice și fundațiile politice le întâmpină în activitățile lor curente și în gestionare, atunci când funcționează într-un stat membru sau pe teritoriul statelor membre, însă fără a stabili un set exhaustiv de norme aplicabile acestor partide și fundații politice. De exemplu, propunerea nu include dispoziții privind dreptul muncii sau impozitarea (cu excepția normelor legate de nediscriminarea donatorilor transfrontalieri și a donațiilor transfrontaliere, în cazul în care există o dimensiune europeană clară). Cu excepția cazului în care există o dispoziție explicită, partidele politice europene și fundațiile politice europene se vor afla în continuare sub incidența dreptului intern.

4.
PRINCIPALELE ELEMENTE ALE PROPUNERII

Comisia propune un pachet de propuneri complementare pentru îmbunătățirea cadrelor de finanțare și de reglementare aplicabile partidelor politice și fundațiilor politice la nivel european: prezenta propunere are în vedere înlocuirea Regulamentului (CE) nr. 2003/2004 actual, în timp ce o a doua propunere paralelă urmărește să modifice Regulamentul financiar.

În prezenta propunere de Regulament privind statutul și finanțarea partidelor politice europene și a fundațiilor politice europene, Comisia propune o serie de îmbunătățiri ale Regulamentului (CE) nr. 2004/2003. Obiectivul general al propunerilor este de a spori vizibilitatea, recunoașterea, eficiența, transparența și responsabilizarea partidelor și fundațiilor politice europene.

Prezenta propunere introduce un statut juridic european. Statutul european prevede posibilitatea înregistrării ca partid sau ca fundație politică europeană și, astfel, obținerea unui statut juridic întemeiat pe legislația UE.

Această nouă persoană juridică europeană, care va succeda oricărei personalități juridice naționale pre-existente, va oferi partidelor politice europene recunoașterea de care au nevoie, și le va ajuta să abordeze unele dintre obstacolele de lungă durată întâmpinate. Acestea includ diversitatea formelor juridice naționale în care au existat până în prezent, care sunt nepotrivite, în general, pentru sarcinile și obiectivele specifice ale partidelor politice la nivel european, precum și lipsa vizibilității și recunoașterii publice care decurg din aceasta. Prin urmare, un statut juridic uniform întemeiat pe legislația UE este crucial și le va permite să îndeplinească mai bine misiunea specifică atribuită prin tratate.

Un statut juridic european similar pentru fundațiile politice afiliate reprezintă o recunoaștere clară a rolului esențial pe care îl au în sprijinirea și completarea activităților partidelor politice europene, în special prin contribuția la dezbaterile privind chestiunile de politică publică europeană și la procesul de integrare europeană și prin reunirea actorilor din domenii și niveluri diferite din întreaga Uniune Europeană.

Obținerea unui statut juridic european va fi condiționată de respectarea standardelor ridicate de guvernanță, responsabilitate și transparență. Condițiile și cerințele specifice pentru obținerea unui statut juridic european includ respectarea strictă a valorilor pe care se întemeiază UE și, în cazul partidelor politice, îndeplinirea normelor minime privind democrația internă de partid.

Chiar dacă va fi posibil să se înregistreze un statut de partid politic european sau de fundație politică europeană, dar să nu se solicite finanțare de la UE, contrariul nu este valabil. Aceasta înseamnă că recunoașterea ca partid politic european sau ca fundație politică europeană și, prin urmare, îndeplinirea condițiilor și cerințelor necesare în acest sens, ar fi o condiție preliminară de eligibilitate pentru finanțare din bugetul UE.

Este crucial să se asigure că nu se prevăd condiții excesive pentru înființarea unui partid politic european și că acestea pot fi îndeplinite în cel scurt mai timp de către alianțele transnaționale, organizate și serioase, de partide politice și/sau persoane fizice, în acest fel încurajându-se și, de asemenea, sprijinându-se apariția de noi partide politice europene. Pe de altă parte, este necesar, de asemenea, să se instituie criterii obiective pentru alocarea unor resurse limitate din bugetul UE, care să reflecte ambiția cu adevărat europeană a unui partid politic european, precum și un sprijin electoral efectiv. Un astfel de criteriu este reflectat cel mai bine de rezultatul alegerilor pentru Parlamentul European, care pot constitui un indiciu clar privind recunoașterea electorală a unui partid politic european și evidențiază partidele care se califică pentru a participa pe deplin la viața democratică a UE și, prin urmare, pentru a exprima voința politică a cetățenilor Uniunii la cel mai înalt nivel. În consecință, astfel cum a solicitat Parlamentul European în rezoluția sa din 6 aprilie 2011, și ca recunoaștere a rolului pe care îl îndeplinește Parlamentul European de reprezentare directă a cetățenilor Uniunii, atribuit în temeiul articolului 10 alineatul (2) din Tratatul privind Uniunea Europeană, Comisia propune ca numai acele partide politice – și, prin extensie, fundațiile politice afiliate – care sunt reprezentate în Parlamentul European de cel puțin unul dintre membrii săi ar trebui să aibă dreptul de a primi finanțare din partea UE.

În plus, Comisia propune schimbări importante privind modul de finanțare din bugetul UE a partidelor politice europene și a fundațiilor politice europene. Modificarea propusă a fi adusă Regulamentului financiar prevede crearea unei rubrici separate pentru partidele politice europene, care nu ar mai primi granturi de funcționare, ci contribuții sui generis. Prezenta propunere, împreună cu propunerea de revizuire a Regulamentului financiar, vor introduce un grad de flexibilitate necesară cu privire la metodele de lucru și la activitățile partidelor politice și ale fundațiilor politice, în special, inter alia, prin creșterea nivelurilor de prefinanțare, diminuarea cerințelor de cofinanțare, precum și prin acordarea posibilității de a se constitui rezerve din resursele proprii. În plus, prezenta propunere ridică nivelul de donații permise pe an și pe donator pentru a stimula capacitatea partidelor și a fundațiilor politice de a genera resurse proprii.

Pentru a contracara flexibilitatea sporită s-a stabilit un cadru amplu și transparent de reglementare și control, cuprinzând toate aspectele legate de activitățile și de finanțarea partidelor politice europene și a fundațiilor politice afiliate acestora, care acoperă toate operațiunile financiare efectuate de aceste partide și fundații politice, indiferent de sursa de finanțare. Acest cadru consolidează obligațiile de raportare și de transparență, precum și mecanismele de răspundere și control și introduce un nou regim de sancțiuni administrative și financiare proporționale pentru cazuri de încălcare a condițiilor prevăzute de regulament, inclusiv încălcări ale valorilor pe care se întemeiază UE.

5.
IMPLICAȚIILE BUGETARE

Finanțarea acordată de UE partidelor politice europene și fundațiilor politice europene va continua să provină din bugetul Parlamentului European. Prezenta propunere nu are implicații suplimentare semnificative pentru bugetul UE.

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statutul și finanțarea partidelor politice europene și a fundațiilor politice europene

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 224,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Comitetului Economic și Social European
,

având în vedere avizul Comitetului Regiunilor
,

după consultarea Curții de Conturi Europene
,

după consultarea Autorității Europene pentru Protecția Datelor
, 

hotărând în conformitate cu procedura legislativă ordinară,

întrucât:

(1)
Articolul 10 alineatul (4) din Tratatul privind Uniunea Europeană și articolul 12 alineatul (2) din Carta drepturilor fundamentale a Uniunii Europene prevăd că partidele politice la nivel european contribuie la formarea conștiinței politice europene și la exprimarea voinței politice a cetățenilor Uniunii.

(2)
Articolele 11 și 12 din Carta drepturilor fundamentale a Uniunii Europene prevăd că dreptul la libertatea de asociere la toate nivelurile, de exemplu în domeniile politic și civic, precum și dreptul la libertatea de exprimare, care cuprinde libertatea de opinie și libertatea de a primi sau de a transmite informații sau idei fără amestecul autorităților publice și fără a ține seama de frontiere, sunt drepturi fundamentale ale oricărui cetățean al Uniunii.

(3)
Cetățenii europeni ar trebui să aibă posibilitatea de a utiliza aceste drepturi de a participa pe deplin la viața democratică a Uniunii.

(4)
Partidele politice europene cu adevărat transnaționale și fundațiile politice europene afiliate acestora au de îndeplinit un rol esențial pentru ca cetățenii să se poată exprima la nivel european prin reducerea diferențelor între politicile la nivel național și la nivelul Uniunii.

(5)
Partidele politice europene și fundațiile politice europene afiliate acestora ar trebui încurajate și sprijinite în efortul lor de a asigura o legătură puternică între societatea civilă europeană și instituțiile europene, în special Parlamentul European.

(6)
Experiența dobândită de partidele politice europene și de fundațiile politice europene afiliate acestora în ceea ce privește aplicarea Regulamentului (CE) nr. 2004/2003 al Parlamentului European și al Consiliului din 4 noiembrie 2003 privind statutul și finanțarea partidelor politice la nivel european
, precum și a rezoluției legislative referitoare la aplicarea Regulamentului (CE) nr. 2004/2003, adoptată de Parlamentul European la 6 aprilie 2011
, arată necesitatea îmbunătățirii cadrului juridic și financiar al partidelor politice europene și al fundațiilor politice europene afiliate acestora, astfel încât acestea să devină actori mai vizibili și mai eficienți în cadrul sistemului politic pe mai multe niveluri al Uniunii.

(7)
Ca o recunoaștere a misiunii conferite partidelor politice europene prin tratat și în scopul de a facilita activitatea acestora, ar trebui stabilit un statut juridic european specific pentru partidele politice europene și pentru fundațiile politice europene afiliate acestora, oferindu-le capacitate juridică deplină și recunoaștere în toate statele membre.

(8)
Ar trebui stabilite procedurile care trebuie urmate de către partidele politice europene și de către fundațiile politice europene afiliate acestora pentru a obține un statut juridic european în temeiul prezentului regulament, precum și procedurile și criteriile care trebuie respectate pentru a se ajunge la o decizie cu privire la acordarea unei astfel de statut juridic european. De asemenea, este necesar să se stabilească procedurile pentru cazurile în care un partid politic european sau o fundație politică europeană poate pierde sau renunța la propriul statut juridic european.

(9)
Partidele politice europene și fundațiile politice europene ar trebui să fie reglementate de normele de fond prevăzute de prezentul regulament, precum și de legislația națională a statelor membre, în special de legislația statului membru în care își au sediul și în sensul cărora ar trebui să identifice forma juridică adecvată, care trebuie să corespundă unei forme de entitate juridică recunoscută în cadrul ordinii juridice a statului membru respectiv.

(10)
Partidele politice europene și fundațiile politice europene afiliate acestora, care doresc să obțină recunoașterea ca atare la nivel european prin intermediul unui statut juridic european și să primească fonduri publice din bugetul general al Uniunii Europene, ar trebui să respecte anumite principii și să îndeplinească anumite condiții. În special, este necesar ca partidele politice europene și fundațiile politice europene afiliate acestora să respecte valorile pe care se întemeiază Uniunea Europeană, astfel cum sunt prevăzute la articolul 2 din Tratatul privind Uniunea Europeană și în Carta drepturilor fundamentale a Uniunii Europene.

(11)
Ar trebui să fie stabilite principiile și cerințele minime privind guvernarea și organizarea internă a partidelor politice europene, în special pentru asigurarea angajamentului și respectarea standardelor ridicate ale democrației interne de partid. Statutul unui partid politic european sau al unei fundații politice europene ar trebui să conțină, de asemenea, o serie de dispoziții administrative și juridice de bază.

(12)
Eligibilitatea pentru finanțare din bugetul general al Uniunii Europene ar trebui să se limiteze la partidele politice europene și la fundațiile politice europene afiliate acestora, care au fost recunoscute ca atare și care au obținut un statut juridic european. Cu toate că este crucial să se asigure că nu se prevăd condiții excesive pentru înființarea unui partid politic european și că acestea pot fi îndeplinite în cel mai scurt timp de către alianțele transnaționale, organizate și serioase, de partide politice sau de persoane fizice sau ambele, este necesar să se stabilească, de asemenea, criterii proporționale de alocare a unor resurse limitate din bugetul UE, care să demonstreze în mod obiectiv ambiția europeană și sprijinul electoral efectiv al unui partid politic european. Un astfel de criteriu se întemeiază cel mai bine pe rezultatul alegerilor pentru Parlamentul European, la care partidele politice europene au obligația de a participa în temeiul prezentului regulament, astfel încât să se ofere un indiciu clar cu privire la recunoașterea electorală a unui partid politic european. Criteriul ar trebui să reflecte rolul Parlamentului European de reprezentare directă a cetățenilor Uniunii, atribuit în temeiul articolului 10 alineatul (2) din Tratatul privind Uniunea Europeană, precum și obiectivul partidelor politice europene de a participa pe deplin la viața democratică a Uniunii și de a deveni actori activi în democrația reprezentativă a Europei, pentru a exprima în mod real părerile, opiniile și voința politică a cetățenilor Uniunii. Prin urmare, eligibilitatea pentru finanțare din bugetul general al Uniunii Europene ar trebui limitată la partidele politice europene care sunt reprezentate în Parlamentul European de cel puțin unul dintre membrii săi și la fundațiile politice europene care depun o solicitare printr-un partid politic european care este reprezentat în Parlamentul European de cel puțin unul dintre membrii săi. 

(13)
Pentru a spori transparența finanțării partidelor politice europene, și pentru a evita posibilele abuzuri privind normele de finanțare, un membru al Parlamentului European ar trebui, exclusiv în scopul finanțării, să fie considerat drept membru al unui singur partid politic european, care ar trebui, atunci când este relevant, să fie cel la care este afiliat partidul său politic național sau regional la data finală de depunere a cererilor.

(14)
Ar trebui stabilite procedurile care trebuie urmate de către partidele politice europene și de către fundațiile politice europene afiliate acestora atunci când solicită finanțare din bugetul general al Uniunii Europene, precum și procedurile, criteriile și normele care trebuie respectate pentru a se ajunge la o decizie privind acordarea acestei finanțări.

(15)
Pentru a încuraja o cultură politică europeană a independenței, răspunderii și responsabilității, anumite tipuri de donații și contribuții, din alte surse decât bugetul Uniunii Europene, în beneficiul partidelor politice europene și al fundațiilor politice europene ar trebui să fie interzise sau supuse unor limitări și unor cerințe mai stricte privind transparența.

(16)
Multe state membre acordă un tratament fiscal favorabil în cazul donațiilor destinate partidelor politice și fundațiilor politice interne atât pentru beneficiar, cât și pentru donatori. Având în vedere necesitatea de a se încuraja dezvoltarea resurselor proprii ale partidelor politice europene și ale fundațiilor politice europene, este important ca acest tratament fiscal favorabil să fie disponibil în mod automat și partidelor politice europene, fundațiilor politice europene și donatorilor lor, în cazul donațiilor efectuate în la nivel național sau transfrontalier.

(17)
Partidele politice europene ar trebui să poată finanța campanii desfășurate în contextul alegerilor pentru Parlamentul European, în timp ce finanțarea și limitarea cheltuielilor electorale în legătură cu partidele și candidații la aceste alegeri ar trebui să fie reglementate de normele aplicabile în fiecare stat membru. Pentru a contribui la creșterea conștiinței politice europene a cetățenilor Uniunii și pentru a intensifica transparența procesului electoral european, partidele politice europene ar trebui să fie încurajate să informeze cetățenii în timpul alegerilor pentru Parlamentul European cu privire la legăturile lor cu partidele politice naționale afiliate și candidații naționali.

(18)
Partidele politice europene nu ar trebui să finanțeze, în mod direct sau indirect, alte partide politice și, în special, partide naționale sau candidați naționali. Fundațiile politice europene nu trebuie să finanțeze, în mod direct sau indirect, partide politice europene sau naționale, și nici candidați europeni sau naționali. În plus, partidele politice europene și fundațiile politice europene afiliate acestora nu ar trebui să finanțeze campanii pentru referendumuri naționale. Aceste principii sunt o reflectare a Declarației nr. 11 privind articolul 191 din Tratatul de instituire a Comunității Europene, anexată Actului final al Tratatului de la Nisa.

(19)
Din motive de transparență și pentru consolidarea controlului și răspunderea democratică a partidelor politice europene și a fundațiilor politice europene, informațiile considerate a fi de interes public major privind, în special, statutul lor, calitatea de membru, declarațiile financiare, donatorii și donațiile, ar trebui publicate [contribuțiile] și granturile primite de la bugetul Uniunii, precum și informațiile legate de deciziile adoptate de Parlamentul European cu privire la înregistrare, finanțare și sancțiuni. Stabilirea unui cadru de reglementare de natură să asigure că aceste informații sunt disponibile pentru public reprezintă mijlocul cel mai eficient de promovare a unor condiții de egalitate și a unei concurențe echitabile la nivelul forțelor politice, precum și de desfășurare a unor procese legislative și electorale deschise, transparente și democratice și, mai general, de prevenire a corupției și a abuzurilor de putere. În conformitate cu principiul proporționalității, obligația de a se publica identitatea persoanelor fizice nu ar trebui să se aplice membrilor unui partid politic european care nu și-au dat în mod expres acordul pentru publicare sau donațiilor în valoare de 1 000 EUR sau mai puțin, pe an și pe donator. De asemenea, în conformitate cu principiul proporționalității, informațiile referitoare la donații ar trebui publicate anual, cu excepția perioadei în care au loc campaniile pentru Parlamentul European sau cu excepția donațiilor care depășesc 12 000 EUR, În cazul în care publicare trebuie să aibă loc în regim de urgență. 

(20)
Prezentul regulament respectă drepturile fundamentale și principiile consacrate în Carta drepturilor fundamentale a Uniunii Europene, în special articolele 7 și 8, care prevăd că orice persoană are drept la respect pentru viața privată și la protecția datelor cu caracter personal care privesc persoana respectivă; acesta trebuie pus în aplicare cu respectarea deplină a acestor drepturi și principii. 

(21)
Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date
 se aplică prelucrării datelor cu caracter personal, efectuată de Parlamentul European și de Comitetul personalităților independente, în aplicarea prezentului regulament.

(22)
Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date
 se aplică prelucrării datelor cu caracter personal efectuată în aplicarea prezentului regulament.

(23)
Din motive de securitate juridică, este necesar să se clarifice faptul că Parlamentul European, partidele politice europene și fundațiile politice europene, autoritățile naționale competente pentru exercitarea controlului privind aspectele legate de finanțarea partidelor politice europene și a fundațiilor politice europene, precum și alte părți terțe relevante menționate sau prevăzute în prezentul regulament sunt operatori de date, în sensul Regulamentului (CE) nr. 45/2001 sau al Directivei 95/46/CE. De asemenea, este necesar să se specifice perioada maximă în care se pot păstra datele cu caracter personal colectate în scopul de a asigura legalitatea, regularitatea și transparența finanțării partidelor politice europene și a fundațiilor politice europene, precum și componența partidelor politice europene. În calitate de operatori de date, Parlamentul European, partidele politice europene și fundațiile politice europene, autoritățile naționale competente și părțile terțe relevante trebuie să ia toate măsurile corespunzătoare pentru a se conforma obligațiilor impuse de Regulamentul (CE) nr. 45/2001 și de Directiva 95/46/CE, în special cele privind legalitatea prelucrării datelor, securitatea activităților de prelucrare, furnizarea de informații și drepturile persoanelor vizate de a avea acces la propriile date cu caracter personal, precum și de a obține corectarea și ștergerea datelor lor cu caracter personal.

(24)
În ceea ce privește prelucrarea datelor, efectuată în aplicarea prezentului regulament, se aplică dispozițiile capitolului III din Directiva 95/46/CE privind acțiunile în justiție, răspunderea și sancțiunile. Autoritățile naționale competente sau părțile terțe relevante ar trebui să răspundă, în conformitate cu legislația internă aplicabilă, pentru orice prejudicii pe care le produc. În plus, statele membre ar trebui să se asigure că autorităților naționale competente sau părților terțe relevante li se aplică sancțiuni corespunzătoare în cazul încălcării prezentului regulament.

(25)
Se stabilesc norme și proceduri specifice de repartizare a creditelor disponibile în fiecare an din bugetul general al Uniunii Europene, ținând cont, pe de o parte, de numărul beneficiarilor și, pe de altă parte, de proporția membrilor aleși în Parlamentul European din fiecare partid politic european beneficiar și, prin extensie, din fundația politică europeană afiliată. Aceste norme prevăd măsuri stricte privind transparența, răspunderea, auditarea și controlul financiar al partidelor politice europene și al fundațiilor politice europene afiliate acestora, dispoziții în materie de audit ale Parlamentului European și ale Curții de Conturi, precum și sancțiuni proporționale, inclusiv în caz de încălcare de către un partid politic european sau o fundație politică europeană a valorilor pe care se întemeiază Uniunea.

(26)
Parlamentul European ar trebui să verifice cu regularitate că se respectă în continuare condițiile și cerințele privind înregistrarea și finanțarea partidelor politice europene sau a fundațiilor politice europene. Această verificare ar trebui efectuată anual sau în urma unei solicitări motivate, formulate de orice persoană fizică sau juridică. Deciziile referitoare la respectarea valorilor pe care se întemeiază Uniunea ar trebui să fie luate exclusiv în conformitate cu o procedură concepută exclusiv în acest sens, și în consultare cu un comitet alcătuit din personalități independente.

(27)
Asistența tehnică ce va fi acordată de Parlamentul European partidelor politice europene ar trebui să aibă ca fundament principiul egalității de tratament, ar trebui să fie furnizată pe bază de factură și de plată și să facă obiectul unui raport public periodic.

(28)
Aplicarea aspectelor esențiale ale prezentului regulament ar trebui să fie prezentate pe un site web dedicat și analizate în cadrul unui raport anual al Parlamentului European, care ar trebui să fie publicat.

(29)
Controlul judiciar, care este de competența Curții de Justiție a Uniunii Europene, va contribui la asigurarea aplicării corecte a prezentului regulament. De asemenea, ar trebui să se prevadă proceduri administrative de atac.

(30)
Având în vedere necesitatea operării unor modificări și completări semnificative ale normelor și procedurilor aplicabile în prezent partidelor politice europene și fundațiilor politice europene, este necesar ca Regulamentul (CE) nr. 2004/2003 să fie abrogat,

ADOPTĂ PREZENTUL REGULAMENT:

capitolul i
dispoziții generale

Articolul 1
Obiect

Prezentul regulament stabilește condițiile care reglementează statutul și finanțarea partidelor politice la nivel european (denumite în continuare „partide politice europene”) și a fundațiilor politice la nivel european (denumite în continuare „fundații politice europene”).

Articolul 2
Definiții

În sensul prezentului regulament:

(1)
„partid politic” înseamnă o asociație de cetățeni care urmărește obiective politice,

(2)
„alianță politică” înseamnă cooperarea structurată între partide politice și/sau persoane fizice din diferite state membre;

(3)
„partid politic european” înseamnă o „alianță politică” ce urmărește obiective politice și este înregistrată la Parlamentul European, în conformitate cu condițiile și procedurile stabilite în prezentul regulament;

(4)
„fundație politică europeană” înseamnă o entitate care este afiliată în mod oficial unui partid politic european, și-a înregistrat statutul la Parlamentul European, în conformitate cu condițiile și procedurile stabilite în prezentul regulament și care, prin activitățile sale, în cadrul obiectivelor și valorilor fundamentale urmărite de Uniunea Europeană, sprijină și completează obiectivele partidului politic european prin îndeplinirea uneia sau a mai multor sarcini, astfel:

(a) observarea, analiza și contribuția la dezbaterile privind chestiunile de politică publică europeană și procesul de integrare europeană;

(b) inițierea de activități legate de chestiunile de politică publică europeană, cum ar fi organizarea și sprijinirea seminariilor, activităților de formare, conferințelor și studiilor privind astfel de subiecte, prin implicarea părților interesate relevante, inclusiv a organizațiilor de tineret și a altor reprezentanți ai societății civile;

(c) dezvoltarea cooperării în vederea promovării democrației, inclusiv în țările terțe;

(d) reprezentând cadrul pentru cooperarea, la nivel european, a fundațiilor politice naționale, a persoanelor din mediul universitar și a altor părți interesate;

(5)
„parlament regional” sau „adunare regională” înseamnă un organism ai cărui membri sunt fie titularii unui mandat electoral regional, fie răspund politic în fața unei adunări rezultate din alegeri; 

(6)
„finanțare din bugetul general al Uniunii Europene” înseamnă o subvenție acordată în conformitate cu partea I titlul IV din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene
 (denumit în continuare „Regulamentul financiar”) sau o [contribuție] acordată în conformitate cu […]
.;

(7)
„donație” înseamnă alocări sub formă de numerar și alte donații în natură (bunuri sau servicii) care constituie un avantaj economic pentru partidul politic european sau pentru fundația politică europeană în cauză.
capitolul ii
statutul partidelor politice europene și al fundațiilor politice europene 

Articolul 3
Condiții de înregistrare

1.
O alianță politică, astfel cum este definită la articolul 2 punctul (2), are dreptul de a solicita înregistrarea statutului său ca partid politic european la Parlamentul European, sub rezerva următoarelor condiții:

(e) trebuie să aibă sediul într-un stat membru;

(f) trebuie să fie reprezentată, în cel puțin un sfert din statele membre, de membri în Parlamentul European sau în parlamentele naționale, în parlamentele regionale ori în adunările regionale sau

trebuie să fi obținut, în cel puțin o pătrime din statele membre, minim trei la sută din voturile exprimate în fiecare din statele membre respective la cele mai recente alegeri pentru Parlamentul European;

(g) trebuie să respecte, în special în programul și în activitățile sale, precum și ale membrilor săi, valorile pe care se întemeiază Uniunea Europeană, și anume respectarea demnității umane, libertății, democrației, egalității, statului de drept, precum și respectarea drepturilor omului, inclusiv a drepturilor persoanelor care aparțin minorităților;

(h) trebuie să fi participat la alegerile pentru Parlamentul European ori să își fi exprimat în mod public intenția de a participa la alegerile următoare pentru Parlamentul European;

(i) nu trebuie să urmărească scopuri lucrative.

2.
O fundație politică are dreptul de a solicita înregistrarea statutului său ca fundație politică europeană la Parlamentul European, sub rezerva următoarelor condiții:

(j) trebuie să fie afiliată unui partid politic european recunoscut în conformitate cu condițiile și procedurile stabilite în prezentul regulament, după cum se certifică în statutul înregistrat al partidului respectiv;

(k) trebuie să aibă sediul într-un stat membru;

(l) trebuie să respecte, în special în programul și în activitățile sale, valorile pe care se întemeiază Uniunea Europeană, și anume respectarea demnității umane, libertății, democrației, egalității, statului de drept, precum și respectarea drepturilor omului, inclusiv a drepturilor persoanelor care aparțin minorităților;

(m) obiectivele acesteia trebuie să completeze obiectivele partidului politic european la care este afiliată în mod oficial;

(n) organul său de conducere trebuie să fie compus din membri proveniți din cel puțin un sfert din statele membre;

(o) nu trebuie să urmărească scopuri lucrative.

3.
Un partid politic european poate avea doar o singură fundație politică europeană afiliată în mod oficial. Relația oficială între un partid politic european și fundația politică europeană afiliată acestuia trebuie să fie precizată în statutele ambelor entități, în conformitate cu articolul 4 alineatul (1) și articolul (5). Fiecare partid politic european și fundație politică europeană trebuie să asigure o separare între gestionarea zilnică și structurile de conducere și conturile financiare ale partidului politic european, pe de o parte, și ale fundației politice europene afiliate, pe de altă parte.

Articolul 4
Guvernanța și democrația internă a partidelor politice europene 

1.
Statutul unui partid politic european include dispoziții administrative și juridice care acoperă cel puțin următoarele elemente:

(p) denumirea partidului, care trebuie să se distingă cu claritate, inclusiv în forma abreviată, de orice altă denumire a unui partid politic european;

(q) adresa sediului său, care trebuie să fie în unul dintre statele membre;

(r) forma juridică a partidului, astfel cum a fost recunoscută în cadrul ordinii juridice a statului membru în care acesta își are sediul;

(s) un program politic scris, care stabilește scopul și obiectivele partidului;

(t) aderarea acestuia la principiul privind obligativitatea de a nu desfășura o activitate cu scop lucrativ, fără să se aducă atingere articolului 12 alineatul (4);

(u) numele fundației politice afiliate partidului respectiv, după caz, precum și o descriere a relației oficiale dintre acestea;

(v) informații privind reprezentarea partidului cu privire la toate actele de gestionare zilnică, inclusiv cu privire la reprezentarea juridică;

(w) administrarea și gestionarea financiară a partidului;

(x) organismele sau persoanele fizice care dețin, în fiecare dintre statele membre în cauză, puterea de reprezentare juridică, în special în scopul achiziției sau cedării de bunuri mobile și imobile și de a se constitui parte în procedurile judiciare;

(y) dizolvarea entității în calitatea acestuia de partid politic european recunoscut.

2.
Statutul unui partid politic european include norme privind democrația internă de partid care acoperă cel puțin următoarele elemente:

(z) admiterea, demiterea și excluderea membrilor de partid, cu anexarea la statut a listei membrilor de partid;

(aa) drepturile și obligațiile asociate tuturor tipurilor de afiliere în calitate de membru, inclusiv norme de natură să garanteze reprezentarea drepturilor tuturor membrilor, fie că sunt persoane fizice, fie persoane juridice, precum și drepturile de vot pertinente;

(ab) funcționarea adunării generale, la care trebuie să se asigure reprezentarea tuturor membrilor;

(ac) alegeri democratice și procese decizionale democratice pentru toate celelalte organe de conducere, precizând pentru fiecare dintre acestea competențele, responsabilitățile și componența acestor organe, inclusiv modalitățile de numire și destituire a membrilor, precum și criterii clare și transparente pentru selectarea candidaților și alegerea titularilor de funcții, al căror mandat trebuie să fie limitat în timp, dar poate fi reînnoit;

(ad) procesele decizionale interne ale partidului, în special procedura de vot, precum și cerințele privind cvorumul;

(ae) abordarea acestuia în materie de transparență, în special în ceea ce privește evidențele contabile, conturile și donațiile, viața privată și protecția datelor cu caracter personal; 

(af) procedura de modificare a statutului.

Articolul 5
Guvernanța fundațiilor politice europene

Statutul unei fundații politice europene trebuie să includă dispoziții care să acopere cel puțin următoarele elemente:

(ag) denumirea fundației, care trebuie să se distingă cu claritate, inclusiv în forma abreviată, de orice altă denumire a unei fundații politice europene;

(ah) adresa sediului său, care trebuie să fie în unul dintre statele membre;

(ai) forma juridică a fundației, astfel cum a fost recunoscută în cadrul ordinii juridice a statului membru în care aceasta își are sediul;

(aj) o descriere a scopului și a obiectivelor fundației, care trebuie să fie compatibilă cu sarcinile enumerate la articolul 2 punctul (4);

(ak) aderarea acesteia la principiul privind obligativitatea de a nu desfășura o activitate cu scop lucrativ; 

(al) denumirea partidului politic european la care este direct afiliată, precum și o descriere a relației oficiale dintre acestea;

(am) o listă a organelor fundației, în care să se precizeze pentru fiecare în parte competențele, responsabilitățile și componența, inclusiv modalitățile de numire și destituire a membrilor și a conducerii sale;

(an) administrarea și gestionarea financiară a fundației;

(ao) organismele sau persoanele fizice care dețin, în fiecare dintre statele membre în cauză, competența de reprezentare juridică, în special în scopul achiziției sau cedării de bunuri mobile și imobile și de a se constitui parte în procedurile judiciare;

(ap) procedura de modificare a statutului;

(aq) dizolvarea entității în calitatea acesteia de fundație politică europeană recunoscută.

Articolul 6
Înregistrare

1.
Parlamentul European instituie un registru (denumit în continuare „registru”) în vederea înregistrării unui partid politic european și a unei fundații politice europene.

2.
Pentru a-și înregistra statutul, alianța politică, astfel cum este definită la articolul 2 punctul (2) sau fundația politică afiliată la un partid politic european trebuie să depună o cerere la Parlamentul European.

3.
Cererea trebuie să fie însoțită de:

(ar) documente care dovedesc că solicitantul îndeplinește condițiile prevăzute la articolul 3;

(as) statutul partidului sau al fundației, care trebuie să includă, în conformitate cu articolele 4 și 5, programul politic scris al partidului sau o descriere a scopului și obiectivelor fundației, precum și normele și dispozițiile respective în materie de guvernanță și democrație internă de partid.

4.
O fundație politică poate înscrie un statut în registru numai prin intermediul partidului politic european la care este afiliată.

5.
În termen de trei luni de la primirea cererii de înregistrare, Parlamentul European adoptă o decizie, care se publică în Jurnalul Oficial al Uniunii Europene, împreună cu statutul partidului sau al fundației sau, în cazul în care o cerere nu a fost aprobată, motivele respingerii.

6.
Orice modificări aduse documentelor ori statutului prezentate ca parte a cererii de înscriere în conformitate cu punctul (3) se notifică Parlamentului European în termen de patru săptămâni.

7.
Lista actualizată a membrilor unui partid politic european, anexată la statutul partidului în conformitate cu articolul 4 punctul (2), se trimite anual Parlamentului European însă în termen de patru săptămâni de la data oricărei modificări în urma căreia partidul politic european nu mai îndeplinește cerința de la articolul 3 alineatul (1) litera (b).

Articolul 7
Verificarea înregistrării

1.
Parlamentul European verifică anual dacă partidele politice europene și fundațiile politice europene îndeplinesc în continuare condițiile și cerințele prevăzute la articolele 3, 4 și 5.

În cazul în care este relevant, calendarul verificării anuale menționate la prezentul alineat se aliniază la procedura de solicitare a finanțării prevăzută la articolul 13, astfel încât registrul și ordonatorul de credite să coordoneze și să facă schimb de informații, după caz.

2.
Ori de câte ori i se solicită acest lucru de către un sfert dintre membri, reprezentând cel puțin trei grupuri politice din Parlamentul European, Parlamentul European hotărăște cu majoritatea membrilor săi dacă este îndeplinită în continuare condiția prevăzută la articolul 3 alineatul (1) litera (c) privind un partid politic european și la articolul 3 alineatul (2) litera (c) pentru o fundație politică europeană.

Înainte de a lua decizia, Parlamentul European îi audiază pe reprezentanții partidului politic european sau ai fundației politice europene în cauză și solicită unui comitet alcătuit din personalități independente (denumit în continuare „comitetul”) să emită un aviz cu privire la acest subiect, într-o perioadă de timp rezonabilă.

Comitetul este alcătuit din trei membri, Parlamentul European, Consiliul și Comisia numind fiecare câte un membru în termen de șase luni de la încheierea primei sesiuni a Parlamentului European în urma alegerilor pentru Parlamentul European. Secretariatul și finanțarea comitetului se asigură de către Parlamentul European.

3.
Orice persoană fizică sau juridică poate depune, în orice moment, o cerere motivată la Parlamentul European pentru a se verifica dacă sunt îndeplinite în continuare una sau mai multe dintre condițiile și cerințele menționate la alineatul (1). Încălcarea valorilor pe care se întemeiază Uniunea de către un partid politic european, inclusiv de către membrii acestuia sau de către o fundație politică europeană, se poate stabili numai în conformitate cu alineatul (2). 

4.
În cazul în care Parlamentul European constată că una dintre condițiile sau cerințele prevăzute la alineatul (1) nu mai sunt îndeplinite, acesta aplică dispozițiile prevăzute la articolul 11 sau la articolul 22 sau la ambele, cu respectarea dispozițiilor prevăzute de articolul 23.

5.
O fundație politică europeană își pierde în mod automat statutul dacă partidul politic european la care este afiliată este radiat din registru. Ordonatorul de credite responsabil reduce valoarea contribuției sau a grantului sau reziliază acordul privind contribuția sau grantul ori decizia privind finanțarea din bugetul Uniunii primită în temeiul prezentului regulament și recuperează sumele plătite în mod necuvenit în baza acordului privind contribuția sau grantul ori în baza deciziei de finanțare, precum și orice fond necheltuit primit de la Uniune, la data deciziei adoptate în temeiul articolului 11.

capitolul iii
statutul partidelor politice europene și al fundațiilor politice europene 

Articolul 8
Personalitate juridică

Partidul politic european și fundația politică europeană au personalitate juridică, pe care o dobândesc la data înregistrării lor în registru, în conformitate cu articolul 6.

Articolul 9
Recunoașterea și capacitatea juridică

Partidul politic european și fundația politică europeană au recunoaștere și capacitate juridică deplină în toate statele membre.

Articolul 10
Legea aplicabilă

1.
Partidul politic european și fundația politică europeană sunt reglementate de prezentul regulament și, în cazul în care se autorizează în mod expres prin prezentul regulament, de dispozițiile prevăzute de statutele acestora.

2.
Pentru chestiuni pe care prezentul regulament nu le reglementează sau, în cazul în care acesta le reglementează parțial, în legătură cu acele aspecte pe care regulamentul nu le prevede, partidul politic european și fundația politică europeană se află sub incidența, în statul membru în care își au sediul, legislației naționale aplicabile formei juridice menționate în statutul partidului sau al fundației. Activitățile desfășurate de partidul politic european și de fundația politică europeană în alte state membre sunt reglementate de legislația națională aplicabilă în domeniu din statele membre respective.

Articolul 11
Încetarea statutului juridic european și dizolvarea

1.
Un partid politic european sau o fundație politică europeană pierde sau renunță la statutul său și încetează să aibă personalitate juridică europeană în unul din următoarele cazuri:

(at) organul de conducere al partidului sau al fundației decide să dizolve partidul politic european sau fundația politică europeană;

(au) organul de conducere decide să transforme partidul politic european sau fundația politică europeană într-o entitate juridică recunoscută în cadrul ordinii juridice a unui stat membru;

(av) un partid politic european nu mai îndeplinește condițiile prevăzute la articolul 3 alineatul (1) litera (b) ca urmare a modificării componenței sau în urma alegerilor pentru Parlamentul European;

(aw) este eliminat(ă) din registru în conformitate cu dispozițiile articolului 22 alineatul (1) sau (4) ori în conformitate cu articolul 7 alineatul (5).

2.
Parlamentul European adoptă o decizie cu privire la încetarea statutului juridic european și la eliminarea din registru.

3.
Atunci când un partid politic european sau o fundație politică europeană se află în unul dintre cazurile prevăzute la alineatul (1) literele (a), (b) sau (c), se retrage orice decizie în vigoare cu privire la finanțarea primită de la Uniune în temeiul prezentului regulament, se reziliază orice acord în vigoare cu privire la o astfel de finanțare și se recuperează orice finanțare necheltuită primită din partea Uniunii, inclusiv orice fonduri necheltuite, primite de la Uniune în anii anteriori.

4.
Dizolvarea, insolvența, încetarea plăților și alte proceduri similare sunt reglementate de dispozițiile legale care se aplică formei juridice menționate în statutul partidului politic european sau al fundației politice europene din statul membru în care își are sediul.

capitolul iv
dispoziții privind finanțarea
Articolul 12
Condiții de finanțare

1.
Un partid politic european înregistrat în conformitate cu condițiile și procedurile stabilite în prezentul regulament, care este reprezentat în Parlamentul European de cel puțin unul dintre membrii săi și care nu se află în una dintre situațiile de excludere menționate la articolul [93] din Regulamentul financiar poate solicita finanțare din bugetul general al Uniunii Europene, în conformitate cu termenii și condițiile publicate de Parlamentul European într-o cerere de [contribuții].

2.
O fundație politică europeană afiliată unui partid politic european, eligibilă pentru a solicita finanțare în conformitate cu alineatul (1), înregistrată în conformitate cu condițiile și procedurile stabilite de prezentul regulament și care nu se află în una dintre situațiile de excludere menționate la articolul [93] din Regulamentul financiar, poate solicita finanțare din bugetul general al Uniunii Europene, în conformitate cu termenii și condițiile publicate de Parlamentul European într-o cerere de propuneri.

3.
Pentru a se stabili eligibilitatea pentru finanțare din bugetul general al Uniunii Europene, în conformitate cu alineatul (1) și cu articolul 3 alineatul (1) litera (b) și pentru aplicarea dispozițiilor articolului 14 alineatul (1), un deputat în Parlamentul European este considerat membrul unui singur partid politic european; după caz, acesta din urmă este partidul la care s-a afiliat partidul național sau regional din care face parte deputatul respectiv la data-limită de depunere a cererilor.

4.
Contribuțiile financiare sau granturile de la bugetul general al Uniunii Europene nu pot depăși 90 % din costurile eligibile anuale ale unui partid politic european și 95 % din costurile eligibile anuale ale unei fundații politice europene. Partidele politice europene pot utiliza, în cursul a două exerciții financiare ulterioare datei la care a fost acordată, orice parte neutilizată din contribuția UE alocată pentru acoperirea cheltuielilor rambursabile. Sumele neutilizate după cele două exerciții financiare se recuperează în conformitate cu Regulamentul financiar.

Articolul 13
Cererea de finanțare

1.
Pentru a primi finanțare din bugetul general al Uniunii Europene, un partid politic european sau o fundație politică europeană care îndeplinește condițiile prevăzute de articolul 12 alineatul (1) sau (2) depune în fiecare an o cerere la Parlamentul European în baza unei cereri de [contribuții] sau de propuneri.

2.
La data la care depun cererea, partidul politic european și fundația politică europeană trebuie să se conformeze obligațiilor prevăzute la articolul 19 și, de la data cererii până la sfârșitul exercițiului financiar care face obiectul [contribuției] sau subvenției, rămân înregistrate în registru și nu fac obiectul nici uneia dintre sancțiunile prevăzute la articolul 22.

3.
O fundație politică europeană include în cererea sa programul de activitate anual.

4.
Ordonatorul de credite responsabil adoptă o decizie în termen de trei luni de la încheierea cererii de [contribuții] sau a cererii de propuneri, ordonanțează și gestionează creditele de angajament corespunzătoare, în conformitate cu Regulamentul financiar.

5.
O fundație politică europeană poate solicita finanțare din bugetul general al Uniunii Europene numai prin intermediul partidului politic european la care este afiliată.

Articolul 14
Criteriile de atribuire și alocarea finanțării

1.
Creditele respective puse la dispoziția partidelor politice europene și a fundațiilor politice europene cărora li s-au atribuit [contribuții] sau subvenții în conformitate cu articolul 13 se alocă anual, pe baza următoarelor chei de repartizare:

· 15 % se repartizează în părți egale;

· 85 % se repartizează proporțional cu numărul de membri aleși în Parlamentul European dintre partidele politice europene beneficiare.

Aceeași cheie de repartizare se utilizează pentru a se atribui finanțare fundațiilor politice europene, în baza afilierii lor la un partid politic european. 

2.
Repartizarea menționată la alineatul (1) se bazează pe numărul de membri aleși în Parlamentul European care sunt membri ai partidului politic european solicitant la data-limită de depunere a cererilor, ținând seama de dispozițiile articolului 12 alineatul (3).

După această dată, orice modificare survenită în numărul de membri nu afectează cota de finanțare respectivă între partidele politice europene sau fundațiile politice europene. Acest lucru nu aduce atingere cerinței de la articolul 12 alineatul (1) privind reprezentarea partidului politic european în Parlamentul European cu cel puțin unul dintre membrii săi.

Articolul 15
Donații și contribuții

1.
Partidele politice europene și fundațiile politice europene pot să accepte donații de la persoane fizice sau juridice în valoare maximă de 25 000 EUR pe an și pe donator, fără a se aduce atingere alineatului (5).

2.
Partidele politice europene și fundațiile politice europene, cu ocazia prezentării propriilor situații financiare anuale către Parlamentul European, în conformitate cu articolul 19, transmit, de asemenea, o listă cu toți donatorii și cu donațiile lor, indicând atât natura, cât și valoarea fiecărei donații în parte. Prezentul alineat se aplică, de asemenea, contribuțiilor primite de la membrii la care se face referire la alineatele (7) și (8).

3.
Donațiile primite de partidele politice europene și de fundațiile politice europene în decurs de șase luni înainte de alegerile pentru Parlamentul European se raportează în scris, săptămânal, Parlamentului European, în conformitate cu dispozițiile alineatului (2).

4.
Donațiile unice care depășesc valoarea de 12 000 EUR și care au fost acceptate de către partidele politice europene și de către fundațiile politice europene se raportează imediat, în scris și în conformitate cu dispozițiile alineatului (2), Parlamentului European.

5.
Un partid politic European și o fundație politică europeană nu acceptă:

(ax) donații sau contribuții anonime;

(ay) donații din bugetele grupurilor politice din Parlamentul European;

(az) donații de la o întreprindere asupra căreia autoritățile publice pot exercita direct sau indirect o influență hotărâtoare în temeiul dreptului de proprietate asupra acesteia, a participării lor financiare la o astfel de întreprindere sau a normelor care îi reglementează activitatea;

(ba) donații din partea unei autorități publice dintr-o țară terță, inclusiv din partea unei întreprinderi asupra căreia autoritățile publice pot exercita direct sau indirect o influență hotărâtoare în temeiul dreptului de proprietate asupra acesteia, a participării lor financiare la o astfel de întreprindere sau a normelor care îi reglementează activitatea.

6.
Orice donație care nu este permisă în temeiul prezentului regulament, în termen de 30 de zile de la data primirii de către partidul politic european sau de către fundația politică europeană:

· se restituie donatorului sau oricărei persoane care acționează în numele donatorului ori,

· în cazul în care nu este posibil să fie restituită, se raportează Parlamentului European. Ordonatorul de credite instituie și autorizează ordinul de recuperare în conformitate cu dispozițiile prevăzute la articolele [71] și [72] din Regulamentul financiar. Fondurile se înregistrează ca venituri generale în secțiunea corespunzătoare din bugetul Parlamentului European.

7.
Se admit contribuțiile acordate unui partid politic european din partea membrilor săi. Aceste contribuții nu pot depăși 40 % din bugetul anual al partidului politic european în cauză.

8.
Se admit contribuțiile acordate unei fundații politice europene din partea membrilor săi, precum și din partea partidelor politice europene. Aceste contribuții nu pot depăși 40 % din bugetul anual al fundației politice europene în cauză și, în temeiul prezentului regulament, nu pot să provină din fondurile primite din bugetul general al Uniunii Europene de către un partid politic european.

Sarcina probei revine partidului politic european în cauză, care trebuie să indice în mod clar, în conturile sale, originea fondurilor utilizate pentru finanțarea fundației politice europene afiliate.

Articolul 16
Tratamentul fiscal nediscriminatoriu pentru donații și donatori 

1.
Orice partid politic european sau fundație politică europeană care primește o donație de la donatori naționali sau transfrontalieri beneficiază de același tratament fiscal aplicabil donațiilor făcute unui partid politic sau unei fundații politice care își are sediul în statul membru în cauză.

2.
Orice persoană fizică sau juridică ce face o donație unui partid politic european sau unei fundații politice europene la nivel național sau transfrontalier beneficiază de același tratament fiscal aplicabil donațiilor făcute unui partid politic sau unei fundații politice cu sediul în statul membru în care donatorul își are reședința în scopuri fiscale.

3.
În sensul alineatelor (1) și (2), partidul politic european și fundația politică europeană sunt considerate echivalente, respectiv, unui partid politic și unei fundații politice constituite în conformitate cu legislația statelor membre în cauză.

Articolul 17
Finanțarea campaniilor în contextul alegerilor pentru Parlamentul European

1.
Finanțarea partidelor politice europene din bugetul general al Uniunii Europene sau din orice altă sursă poate fi utilizată pentru finanțarea campaniilor desfășurate de partidele politice europene în contextul alegerilor pentru Parlamentul European, la care acestea participă în temeiul articolului 3 alineatul (1) litera (d).

În temeiul articolului 8 din Actul privind alegerea deputaților în Parlamentul European prin sufragiu universal direct
, finanțarea și limitarea cheltuielilor electorale pentru toate partidele și candidații la alegerile pentru Parlamentul European sunt reglementate, în fiecare stat membru, de legislația națională.

2.
Cheltuielile legate de campaniile desfășurate în contextul alegerilor pentru Parlamentul European se identifică în mod clar ca atare de către partidele politice europene în situațiile financiare anuale ale acestora.

3.
Partidele politice europene iau, în contextul alegerilor pentru Parlamentul European, toate măsurile adecvate pentru a informa cetățenii Uniunii cu privire la afilierea lor cu partidele politice naționale și candidații acestora.

Articolul 18
Interzicerea finanțării

1.
Finanțarea partidelor politice europene din bugetul general al Uniunii Europene sau din orice altă sursă nu poate fi utilizată pentru finanțarea directă sau indirectă a alegerilor naționale, regionale sau locale ori a altor partide politice și, în special, a partidelor politice naționale sau a candidaților acestora.

2.
Finanțarea fundațiilor politice europene din bugetul general al Uniunii Europene sau din orice altă sursă nu poate fi utilizată în alte scopuri decât pentru finanțarea responsabilităților lor, astfel cum sunt definite la articolul 2 punctul (4) și pentru a acoperi cheltuielile care sunt legate direct de obiectivele prevăzute în statutul lor, în conformitate cu articolul 5. Aceasta nu poate fi utilizată, în special, pentru finanțarea directă sau indirectă a alegerilor, partidelor politice, candidaților sau fundațiilor europene, naționale, regionale sau locale.

3.
Finanțarea partidelor politice europene și a fundațiilor politice europene din bugetul general al Uniunii Europene sau din orice altă sursă nu poate fi utilizată pentru finanțarea campaniilor pentru referendumuri naționale, regionale sau locale.

capitolul v
control și transparență
Articolul 19
Conturi și obligații de raportare

1.
Cel târziu în termen de șase luni de la sfârșitul exercițiului financiar, partidele politice europene și fundațiile politice europene depun la registru și la autoritățile naționale competente din statele membre:

(bb) propriile situații financiare anuale și note de însoțire, care prevăd veniturile și cheltuielile, precum și activele și pasivele la începutul și la sfârșitul exercițiului financiar, în conformitate cu legislația aplicabilă în statul membru în care își au sediul;

(bc) un raport de audit extern privind situațiile financiare anuale, care acoperă atât fiabilitatea acestor situații financiare anuale, cât și legalitatea și regularitatea veniturilor și cheltuielilor lor și care este efectuat de către un organism sau un expert independent, autorizat să auditeze conturi în temeiul legislației aplicabile în statul membru în care își au sediul;

(bd) lista donatorilor și a donațiilor corespunzătoare raportate în conformitate cu articolul 15 alineatele (2), (3) și (4).

2.
În cazul în care cheltuielile se execută de către partide politice europene în comun cu partide politice naționale și cu alte organizații sau de către fundații politice europene în comun cu fundații politice naționale, dovada cheltuielilor suportate de partidele politice europene sau de fundațiile politice europene direct sau prin intermediul acestor părți terțe se include în declarațiile financiare anuale menționate la alineatul (1). 

3.
Informațiile menționate la alineatul (1) se publică în conformitate cu dispozițiile articolului 24.

Articolul 20
Punere în aplicare și control
1.
Creditele pentru finanțarea partidelor politice europene și a fundațiilor politice europene se stabilesc în cadrul procedurii bugetare anuale și se execută în conformitate cu Regulamentul financiar.

Termenii și condițiile referitoare la [contribuții] și subvenții se stabilesc de către ordonatorul de credite în cererea de [contribuții] și în cererea de propuneri.

2.
Controlul finanțării primite din bugetul general al Uniunii Europene se exercită în conformitate cu Regulamentul financiar.

Controlul se exercită, de asemenea, pe baza unei certificări anuale efectuate în cadrul unui audit extern și independent, astfel cum se prevede la articolul 19 alineatul (1).

3.
În conformitate cu articolul 10 alineatul (2), autoritățile naționale competente din statul membru în care au sediul partidele politice europene și fundațiile politice europene exercită controlul asupra finanțării primite din alte surse decât bugetul Uniunii Europene, și asupra tuturor cheltuielilor. Un astfel de control este exercitat în cooperare cu Parlamentul European și cu autoritățile naționale competente din celelalte state membre.

Autoritățile naționale și Parlamentul European convin măsurile practice pentru a face schimb de informații privind partidele politice europene și fundațiile politice europene.

4.
Orice document sau informații solicitate de Curtea de Conturi pentru a-și îndeplini misiunea îi sunt furnizate la solicitarea sa de către partidele politice europene și fundațiile politice europene care beneficiază de finanțare în conformitate cu prezentul regulament.

5.
Decizia sau acordul de atribuire a [contribuției] sau a grantului prevede în mod explicit auditarea de către Parlamentul European și Curtea de Conturi, pe baza documentelor și la fața locului, a partidului politic european care a primit o [contribuție] sau a fundației politice europene care a primit o subvenție din bugetul general al Uniunii Europene.

6.
Curtea de Conturi și ordonatorul de credite sau orice alt organism extern autorizat de către ordonatorul de credite poate efectua verificările și controalele necesare la fața locului pentru a verifica legalitatea cheltuielilor și aplicarea corespunzătoare a dispozițiilor din decizia sau acordul de atribuire a [contribuției] și a grantului și, în cazul fundațiilor politice europene, punerea în aplicare corespunzătoare a programului de lucru. Beneficiarul furnizează orice document sau informație necesară pentru îndeplinirea acestei sarcini.

7.
Oficiul European de Luptă Antifraudă (OLAF) poate efectua investigații, inclusiv controale și inspecții la fața locului, în conformitate cu dispozițiile și procedurile prevăzute de Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF)
 și de Regulamentul (Euratom, CE) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de Comisie în scopul protejării intereselor financiare ale Comunităților Europene împotriva fraudei și a altor abateri
 pentru a se stabili dacă au fost acte de fraudă, corupție sau orice altă activitate ilegală care afectează interesele financiare ale Uniunii în legătură cu [contribuțiile] sau granturile finanțate în temeiul prezentului regulament. Dacă este cazul, concluziile pot conduce la adoptarea de către Parlamentul European a unor decizii de recuperare.

Articolul 21
Asistență tehnică

Orice asistență tehnică acordată de Parlamentul European partidelor politice europene se bazează pe principiul egalității de tratament. Asistența se acordă în condiții care nu pot fi mai puțin favorabile decât cele acordate altor organizații și asociații externe care pot beneficia de facilități similare și se furnizează pe bază de factură și plată.

În conformitate cu articolul 24, Parlamentul European publică într-un raport anual detaliile asistenței tehnice acordate fiecărui partid politic european, în termen de trei luni de la sfârșitul exercițiului financiar.

Articolul 22
Sancțiuni

1.
În cazul în care Parlamentul European constată, în conformitate cu articolul 7 alineatul (2), că un partid politic european sau o fundație politică europeană nu a respectat valorile pe care se întemeiază Uniunea sau care a făcut obiectul unei hotărâri cu autoritate de lucru judecat pentru activități ilegale care prejudiciază interesele financiare ale Uniunii, astfel cum se prevede la articolul [93 alineatul (1) litera (e)] din Regulamentul financiar sau în cazul în care un partid politic european nu a respectat normele minime privind democrația internă prevăzute la articolul 4 alineatul (2), partidul politic european sau fundația politică europeană în cauză poate fi radiat(ă) din registru, își poate pierde statutul, în temeiul articolului 11, și se retrage orice decizie în vigoare privind finanțarea primită de la Uniune în temeiul prezentului regulament, se reziliază orice acord în vigoare privind o astfel de finanțare și se recuperează orice finanțare din partea Uniunii, inclusiv fondurile necheltuite primite de la Uniune în anii anteriori.

2.
Parlamentul European aplică o amendă unui partid politic european sau unei fundații politice europene în conformitate cu o scală stabilită:

(be) în cazul în care nu au fost respectate condițiile și cerințele prevăzute la articolele 3, 4 sau 5 care nu sunt reglementate de alineatul (1), fără ca acest lucru să fi fost generat de modificarea componenței unui partid politic european sau de alegerile pentru Parlamentul European;

(bf) în cazul în care nu prezintă notificarea prevăzută la articolul 6 alineatele (6) și (7) sau în cazul în care Parlamentul European constată că partidul politic european sau fundația politică europeană a furnizat, în orice moment și cu intenție, informații incorecte sau care induc în eroare;

(bg) în cazul în care unul dintre organismele autorizate prin prezentul regulament să auditeze ori să efectueze controale asupra beneficiarilor fondurilor din bugetul general al Uniunii Europene constată apariția unor inexactități în situațiile financiare anuale;

(bh) în cazul în care nu transmit Parlamentului European lista donatorilor și a donațiilor acestora, astfel cum se prevede la articolul 15 alineatul (2) sau nu se raportează aceste donații, contrar dispozițiilor de la articolul 15 alineatele (3) și (4);

(bi) în cazul în care un partid politic european sau o fundație politică europeană a acceptat donații care nu sunt autorizate în conformitate cu articolul 15 alineatul (5) sau nu a raportat astfel de donații, contrar dispozițiilor de la articolul 15 alineatul (6).

3.
La stabilirea cuantumului unei amenzi impuse unui partid politic european sau unei fundații politice europene în temeiul alineatului (2), Parlamentul European ține seama de gravitatea, durata și, în cazul în care este relevant, de repetarea încălcării, timpul scurs, intenția sau gradul de neglijență și ia în considerare orice măsuri adoptate pentru respectarea condițiilor și cerințelor din prezentul regulament. Orice amendă trebuie să fie eficace și cu efect de descurajare, și nu poate depăși 10 % din bugetul anual al partidului politic european sau al fundației politice europene în cauză, corespunzător exercițiului în care s-a impus sancțiunea.

4.
Un partid politic european sau o fundație politică europeană care, în urma unei încălcări descrise la alineatul (2) litera (a), nu aplică măsurile solicitate de Parlamentul European pentru a remedia situația, deși i s-a dat posibilitatea să facă acest lucru în conformitate cu articolul 23, poate fi radiat(ă) din registru și își pierde statutul, în conformitate cu articolul 11, și se retrage orice decizie în vigoare cu privire la finanțarea din partea Uniunii primită în temeiul prezentului regulament sau încetează orice acord în vigoare cu privire la o astfel de finanțare și se recuperează orice finanțare din partea Uniunii, inclusiv fondurile necheltuite primite de la Uniune în anii anteriori.

5.
Un partid politic european sau o fundație politică europeană care face obiectul unei sancțiuni impuse ca urmare a încălcărilor enumerate la alineatul (2) nu mai este conform cu dispozițiile articolului 13 alineatul (2). În consecință, ordonatorul de credite responsabil reduce valoarea contribuției sau a grantului sau reziliază acordul privind contribuția sau grantul ori decizia privind finanțarea din bugetul Uniunii primită în temeiul prezentului regulament și recuperează sumele plătite în mod necuvenit în baza acordului privind contribuția sau grantul ori în baza deciziei de finanțare, precum și orice fond necheltuit primit de la Uniune în anii anteriori. 

6.
În plus, un partid politic european sau o fundație politică europeană poate fi exclus(ă) de la finanțare pe o perioadă de cel mult cinci ani în cazul în care ordonatorul de credite constată că se face vinovat(ă) de o abatere profesională gravă, în conformitate cu articolul [93 alineatul (1) litera (c)] din Regulamentul financiar.

7.
Sancțiunile impuse în conformitate cu prezentul articol se aplică tuturor partidelor politice europene și fundațiilor politice europene, indiferent dacă beneficiază sau nu de finanțare din partea Uniunii. Ordonatorul de credite responsabil poate impune sancțiuni administrative și/sau financiare, în conformitate cu articolul [96 alineatul (2)] din Regulamentul financiar și cu articolul [145] din normele de aplicare ale acestuia în cazul oricărui partid politic european sau oricărei fundații politice europene care se află în una dintre situațiile menționate la articolul [96 alineatul (1)] din Regulamentul financiar, care nu sunt reglementate de alineatele de mai sus.

Articolul 23
Audieri și măsuri corective

1.
Înainte de a lua o decizie finală cu privire la oricare dintre sancțiunile prevăzute la articolul 22, Parlamentul European oferă partidului politic european sau fundației politice europene în cauză posibilitatea de a-și prezenta observațiile și, în cazurile în care este relevant și necesar, de a lua măsurile necesare pentru remedierea situației într-o perioadă de timp rezonabilă.

2.
În cazul în care Parlamentul European consideră că este necesar, acesta poate audia și alte persoane fizice sau juridice, inclusiv orice reclamanți, astfel cum se menționează la articolul 7 alineatul (3).

capitolul vi
dispoziții finale

Articolul 24
Transparență

1.
Registrul publică pe un site internet creat în acest scop, următoarele:

(b) denumirile și statutele tuturor partidelor politice europene și ale fundațiilor politice europene înregistrate, împreună cu documentele prezentate ca parte a cererii de înscriere în conformitate cu articolul 6 alineatul (3), în termen de cel mult patru săptămâni de la adoptarea de către Parlamentul European a deciziei sale și, ulterior acestei date, orice modificare notificată Parlamentului European în conformitate cu articolul 6 alineatele (6) și (7);

(c) o listă a cererilor care nu au fost aprobate, împreună cu documentele prezentate ca parte a cererii de înscriere în conformitate cu articolul 6 alineatul (3), precum și motivele respingerii, în termen de cel mult patru săptămâni de la adoptarea deciziei de către Parlamentul European;

(d) un raport anual care cuprinde un tabel cu sumele plătite fiecărui partid politic european și fundații politice europene, pentru fiecare an financiar pentru care s-au primit [contribuții] ori s-au plătit granturi din bugetul general al Uniunii Europene;

(e) situațiile financiare anuale și rapoartele de audit extern menționate la articolul 19 alineatul (1) și, în ceea ce privește fundațiile politice europene, rapoartele finale privind punerea în aplicare a programelor de lucru;

(f) numele donatorilor și donațiile corespunzătoare, raportate de către partidele politice europene și fundațiile politice europene în conformitate cu articolul 15 alineatele (2), (3) și (4), cu excepția donațiilor primite de la persoane fizice, în valoare maximă de 1 000 EUR pe an și pe donator, care se raportează drept „donații minore”; 

(g) contribuțiile menționate la articolul 15 alineatele (7) și (8), raportate de partidele politice europene și de fundațiile politice europene în conformitate cu articolul 15 alineatul (2) și, de asemenea, identitatea membrilor care au făcut contribuții, cu excepția contribuțiilor primite de la persoanele fizice, în valoare maximă de 1 000 EUR pe an și pe membru, care se raportează drept „contribuții minore”; 

(h) detaliile și motivele pentru orice decizie finală adoptată de către Parlamentul European în conformitate cu articolul 22, inclusiv, după caz, avizele adoptate de Comitetul personalităților independente în conformitate cu articolul 7 alineatul (2), ținându-se seama de dispozițiile Regulamentului (CE) nr. 45/2001;

(i) sprijinul tehnic acordat partidelor politice europene în conformitate cu articolul 21;

(j) dispozițiile pentru punerea în aplicare a prezentului regulament, astfel cum se menționează la articolul 28;

(k) raportul de evaluare al Parlamentului European privind aplicarea prezentului regulament și activitățile finanțate, astfel cum se menționează la articolul 27.

2.
Din lista de membri ai unui partid politic european, anexată la statutul partidului în conformitate cu articolul 4 alineatul (2) și actualizată în conformitate cu articolul 6 alineatul (7), Parlamentul European publică numărul total de membri, identitatea persoanelor juridice care sunt membri ai partidului în cauză, precum și numele persoanelor fizice care și-au dat acordul scris în mod expres pentru publicarea acestora. Partidele politice europene solicită acest acord, în mod evident, din partea tuturor persoane fizice care sunt membri ai partidului în cauză. 

3.
Partidele politice europene și fundațiile politice europene furnizează membrilor și donatorilor potențiali, într-o declarație cu caracter public privind protecția vieții private, informațiile prevăzute la articolul 10 din Directiva 95/46/CE și îi informează cu privire la faptul că datele cu caracter personal care îi vizează pot fi făcute publice și pot fi procesate în cadrul auditării și controlului de către Parlamentul European, OLAF, Curtea de Conturi, autoritățile naționale competente, organismele externe sau experții autorizați de acestea. În aplicarea articolului 11 din Regulamentul (CE) nr. 45/2001, Parlamentul European include aceste informații în cererile de [contribuții] sau de propuneri menționate la articolul 13 alineatul (1). 

Articolul 25
Protecția datelor cu caracter personal

1.
În prelucrarea datelor cu caracter personal în temeiul prezentului regulament, Parlamentul European și comitetul menționat la articolul 7 alineatul (2) se conformează dispozițiilor Regulamentului (CE) nr. 45/2001. În scopul prelucrării datelor cu caracter personal, aceștia sunt considerați operatori de date, în conformitate cu articolul 2 litera (d) din Regulamentul (CE) nr. 45/2001.

2.
Pentru prelucrarea datelor cu caracter personal în conformitate cu prezentul regulament, partidele politice europene și fundațiile politice europene, autoritățile naționale competente pentru exercitarea controlului asupra aspectelor legate de finanțarea partidelor politice europene și a fundațiilor politice europene în conformitate cu articolul 20 alineatul (3) și organismele independente sau experții independenți autorizați să auditeze conturi în conformitate cu articolul 19 alineatul (1) se conformează dispozițiilor Directivei 95/46/CE și dispozițiilor naționale adoptate în temeiul acesteia. În scopul prelucrării datelor cu caracter personal, acestea sunt considerate operatori de date în conformitate cu articolul 2 litera (d) din Directiva 95/46/CE.

3.
Parlamentul European și comitetul menționat la articolul 7 alineatul (2) se asigură că datele cu caracter personal pe care le-au colectat în conformitate cu prezentul regulament nu sunt utilizate în alte scopuri decât cele care vizează asigurarea legalității, regularității și transparenței finanțării partidelor politice europene și a fundațiilor politice europene și componența partidelor politice europene. Aceștia trebuie să distrugă datele cu caracter personal în termen de cel mult 24 de luni de la publicarea părților relevante în conformitate cu articolul 24.

4.
Autoritățile naționale competente și organismele independente sau experții independenți autorizați să auditeze conturile utilizează datele cu caracter personal pe care le primesc numai pentru a exercita controlul asupra finanțării partidelor politice europene și a fundațiilor politice europene. Acestea trebuie să distrugă datele cu caracter personal respective, în conformitate cu legislația națională aplicabilă, după ce le transmit Parlamentului European în temeiul articolului 20 alineatul (3).

5.
Datele cu caracter personal pot fi păstrate peste termenele stabilite la alineatul (3) sau prevăzute de legislația națională aplicabilă la care se face referire la alineatul (4) în cazul în care acest lucru este necesar pentru desfășurarea procedurii juridice sau administrative referitoare la finanțarea unui partid politic european sau a unei fundații politice europene sau la componența unui partid politic european. Toate aceste date cu caracter personal se distrug cel târziu în termen de o săptămână de la data încheierii procedurilor în cauză prin hotărâre definitivă sau după finalizarea auditurilor, recursurilor, litigiilor și reclamațiilor. 

6.
Operatorii de date la care se face referire la alineatele (1) și (2) pun în aplicare măsurile tehnice și organizatorice adecvate pentru protejarea datelor cu caracter personal împotriva distrugerii accidentale sau ilegale, a pierderii accidentale, modificării, divulgării neautorizate sau accesului neautorizat, în special atunci când prelucrarea presupune transmiterea datelor într-o rețea, precum și împotriva oricărei alte forme de prelucrare ilegală.

7.
Autoritatea Europeană pentru Protecția Datelor este responsabilă de monitorizarea și asigurarea faptului că Parlamentul European și comitetul menționat la articolul 7 alineatul (2) respectă și protejează drepturile și libertățile fundamentale ale persoanelor fizice în timpul prelucrării datelor cu caracter personal, în temeiul prezentului regulament. Fără a aduce atingere căilor de atac judiciare, orice persoană vizată poate depune o plângere la Autoritatea Europeană pentru Protecția Datelor, în cazul în care consideră că dreptul său la protecția datelor cu caracter personal a fost încălcat ca urmare a prelucrării datelor respective de către Parlamentul European sau de către comitet.

8.
Partidele politice europene și fundațiile politice europene, autoritățile naționale competente și organismele independente sau experții independenți autorizați să auditeze conturi în temeiul prezentului regulament răspund, în conformitate cu legislația internă aplicabilă, pentru orice prejudiciu pe care îl cauzează în procesul de prelucrare a datelor cu caracter personal, în temeiul prezentului regulament. Statele membre se asigură că aceștia sunt supuși unor sancțiuni eficiente, proporționale și disuasive ca urmare a încălcării prezentului regulament, a Directivei 95/46/CE și a dispozițiilor naționale adoptate în temeiul acesteia și, în special, ca urmare a utilizării frauduloase a datelor cu caracter personal.

Articolul 26
Dreptul la o cale de atac

1.
Parlamentul European prevede proceduri administrative de atac cu privire la orice decizie legată de înregistrarea statutelor, finanțare ori sancțiuni.

2.
Procedurile administrative de atac nu au efect suspensiv. Cu toate acestea, Parlamentul European poate, în cazul în care consideră că circumstanțele o cer, să suspende aplicarea oricărei decizii pe care a luat-o.

3.
Deciziile luate în temeiul prezentului regulament pot face obiectul acțiunilor în fața Curții de Justiție a Uniunii Europene, în conformitate cu dispozițiile relevante din Tratatul privind funcționarea Uniunii Europene.

Articolul 27
Evaluare 

Parlamentul European publică, până la data de 1 iulie a celui de al treilea an de la data alegerilor pentru Parlamentul European, un raport privind aplicarea prezentului regulament și activitățile finanțate. În raport se arată, după caz, eventualele modificări care trebuie aduse statutului și sistemelor de finanțare.

Articolul 28
Norme de punere în aplicare

Parlamentul European adoptă o decizie de stabilire a normelor și a procedurilor pentru punerea în aplicare a prezentului regulament, inclusiv pentru instituirea registrului.
Articolul 29
Abrogare 

Regulamentul (CE) nr. 2004/2003 se abrogă de la data intrării în vigoare a prezentului regulament.

Articolul 30
Intrare în vigoare și aplicare

Prezentul regulament intră în vigoare în a treia zi de la data publicării în Jurnalul Oficial al Uniunii Europene.

Se aplică de la 1 iulie 2013.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Parlamentul European
Pentru Consiliu

Președintele

